Diari Oficial de la Generalitat Valenciana


Sumari del DOGV 8106, del 16-08-2017 (2017/6819)

RESOLUCIÓ de 6 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 21/17-AIA Tuéjar.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8106

Data del DOGV
:   16-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6819


Data del document
:   06-07-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 6 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 21/17-AIA Tuéjar. [2017/6819]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 21/17-AIA Tuéjar.  
  
  
«Declaració d'impacte ambiental  
Expedient: 21-2017-AIA.  
Títol: Ampliació d'explotació porcina d'engreix.  
Promotor: Manuel Tarazón Vilanova.  
Òrgan substantiu: Ajuntament de Tuéjar (València).  
Localització: parcel·la 161 del polígon 11 de Tuéjar (València).  
  
Antecedents  
El 28 de juny de 2000 la Direcció General de Planificació i Gestió del Medi dicta declaració d'impacte ambiental favorable relativa a projecte de granja de porcí d'engreix ubicada en les parcel·les 161 i 162 del polígon 11 de Tuéjar (València) en l'àmbit de l'expedient 188-2000-AIA.  
El 21 de juliol de 2000 s'emet resolució complementària per a fer constar que l'explotació es refereix a una capacitat de 1.070 places d'engreix.  
  
Descripció del projecte  
En la parcel·la 161 del polígon 11 de Tuéjar es troba una explotació de bestiar porcí d'engreixament per a 1.070 animals i es pretén augmentar la capacitat productiva fins a un total de 1.999 places d'engreix. L'ampliació proposada és de 929 places i s'espera obtindre una producció anual de 5.343 animals.  
En l'actualitat es disposa d'una nau de 109x8,60 metres. Per a augmentar la capacitat productiva es procedirà a construir una nova nau a dues aigües de 14,40x66,40 metres que comptarà amb reixa de formigó que comunicarà amb una fossa de 0,8 metres de profunditat ubicada davall la nau destinada a l'emmagatzematge de purins. Aquesta fossa serà construïda amb formigó pres amb morter de ciment sobre solera de formigó de 15 cm per a garantir la seua impermeabilitat.  
Durant el cicle productiu els consums esperats són 1088,45 T de pinso a l'any, 4,062,27m³/any d'aigua, i fàrmacs. Es disposarà d'una potència d'enllumenat de 280 W. Per al funcionament de la maquinària es compta amb un grup electrogen a gasoil.  
L'abastiment d'aigua es realitza a través de la xarxa d'aigua potable del municipi comptant l'explotació actualment amb connexió, depòsit, comptador i diversos punts de connexió.  
Els purins s'emmagatzemaran en les fosses fins a la seua aplicació en camp. La capacitat d'emmagatzematge és de 739,20 m³, suficient per a emmagatzemar el pur de més de 4 mesos.  
Els purins produïts contindran, atenent el Reial decret 324/2000 d'ordenació de les explotacions porcines, 14.492,75 kg de nitrogen anual.  
Els purins s'emmagatzemaran en les fosses interiors de les naus i es gestionaran mitjançant aplicació en camp com adob orgànic per a la qual cosa es disposa de 140,86 ha.  
  
Tramitació administrativa  
Cal citar com a antecedent l'expedient 90-2015-AIA la tramitació del qual va finalitzar amb una resolució de tancament i arxivament de les actuacions per causa imputable a l'interessat. No obstant això, s'han conservat els tràmits administratius considerats vàlids als efectes de l'actual procediment.  
L'expedient administratiu complet va tindre entrada el 3 de febrer de 2017 en el Servei d'Avaluació d'Impacte Ambiental.  
  
Afeccions legals.  
L'explotació s'ubica en sòl no urbanitzable comú en l'àmbit de la Xarxa Natura 2000 (ZEPA Alt Túria i serra del Negrete).  
Segons PATRICOVA (Pla d'acció territorial de caràcter sectorial per a prevenció del risc d'inundació a la Comunitat Valenciana), la parcel·la està afectada per perillositat per inundació de tipus 6.  
  
Informes sectorials:  
- Informe de 29 de setembre de 2015, del Servei de Vida Silvestre que indica que «encara que el projecte es localitza dins d'un espai de la Xarxa Natura 0120-WDLJ AN9944012 Alt Túria i serra del Negrete, l'explotació es troba en una parcel·la en el centre de la vall rodejada de cultius, l'ampliació es realitzarà en la mateixa parcel·la cadastral. Per l'edificació en si no hi ha cap afecció ni a espècies protegides ni a espècies catalogades ni a hàbitats d'interés comunitari.  
No obstant això, l'explotació resultant tindrà una capacitat de 1.999 caps de bestiar porcí, amb un important volum de purins. Així i tot no es preveuen afeccions a hàbitats sensibles però seria recomanable que es determine quin volum de purins es distribuirà en el seu entorn i s'avalue les seues afeccions a espècies.»  
- Informe de 5 d'octubre de 2015, del Servei d'Ordenació del Territori que indica que analitzada la cartografia del PATRICOVA i del sistema nacional de cartografia de zones inundables (SNZI) del Ministeri d'Agricultura, Pesca, Alimentació i Medi Ambient, la parcel·la on s'ampliarà l'explotació no està afectada per risc d'inundació segons la cartografia del SNZI que preval sobre la cartografia del PATRICOVA segons l'article 15 de la seua normativa urbanística.  
- L'expedient conté:  
Certificat favorable de compatibilitat urbanística de 14 de maig de 2015.  
Informe favorable de 9 d'abril de 2015, de la Direcció Territorial de l'antiga Conselleria de Presidència i Agricultura, Pesca, Alimentació i Aigua des del punt de vista agropecuari segons el que estableix la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana.  
Diligència de l'Ajuntament de Tuéjar que indica que el projecte ha sigut sotmés a informació pública mitjançant inserció d'anunci i publicació en el Butlletí Oficial de la Província de València de 8 de juny de 2015. Durant el període d'informació pública no es van produir al·legacions.  
- La documentació tècnica conté:  
Documents d'acceptació de purins per a la seua utilització com a adob agrícola.  
Còpia del contracte d'arreplega de residus de tipus sanitari.  
Còpia de l'assegurança de retirada i destrucció d'animals morts en l'explotació.  
Informe d'1 de febrer de 2016 de l'Ajuntament de Tuéjar que indica que l'explotació s'abasteix actualment de la xarxa municipal d'aigua potable i compta en aquests moments amb suficient dotació per a l'ampliació de l'explotació plantejada.  
  
Consideracions ambientals  
Es destaca el següent de l'estudi d'impacte ambiental:  
L'ampliació de l'activitat es desenvoluparà al nord-oest del nucli urbà de Tuéjar, a una distància superior a 3.300 metres en zona de topografia ondulada, risc actual d'erosió baix, risc potencial d'erosió moderat i baixa vulnerabilitat a la contaminació d'aqüífers. Hi ha en la zona terrenys amb risc d'inundació si bé en la parcel·la ocupada per l'activitat s'ha descartat aquest risc.  
Atés el caràcter agrícola de la parcel·la, no s'afectarà cap espècie d'interés. La vegetació natural queda restringida als llits d'aigua i les zones forestals.  
Com a element singular cal destacar la presència del barranc del Prado a menys de 20 metres de l'explotació.  
Com a espècies destacables es destaca el cabirol (Capreolus capreolus) i la possible presència en la zona de l'àguila serpera europea (Circaetus gallicus).  
1. Identificació i valoració d'impactes.  
Durant la fase d'execució del projecte es produiran efectes sobre l'atmosfera per increment de partícules en suspensió i augment dels nivells de soroll a causa del trànsit de la maquinària d'obra. L'impacte es considera moderat.  
La modificació del relleu, el desbrossament del terreny i la compactació a causa del trànsit de la maquinària pot accelerar els processos de degradació del sòl incrementant-se l'erosió. Aquest impacte pot corregir-se amb mesures correctores pel que es considera moderat.  
Durant l'ús de la maquinària d'obres hi ha risc que es produïsquen vessaments accidentals que poden afectar negativament el sòl. No s'esperen que, en cas de produir-se, siguen de gran intensitat pel que es considera un impacte compatible.  
L'execució dels treballs no produirà molèsties sobre la població i produirà un increment de la mà d'obra ocupada pel que l'impacte serà positiu sobre el medi socioeconòmic.  
Durant la fase d'explotació es produiran gasos produïts en l'explotació per la presència dels animals (Cox, Chx, NH3, CH4, etc-). A causa de la distància de la granja amb el nucli de població no es preveuen molèsties sobre la població. L'impacte es qualifica de moderat.  
  
Els subproductes i residus generats en l'explotació tenen una elevada càrrega orgànica per la qual cosa la qualitat de les aigües superficials i subterrànies i les característiques edafològiques del sòl poden veure's afectades per una mala aplicació del purins en camp, mala gestió dels residus generats o abocaments accidentals provocats per fallades de funcionament. L'impacte sobre el medi es qualifica de compatible.  
  
L'existència de les naus genera un impacte visual i estètic sobre el paisatge de la zona. L'explotació s'ubica en un entorn significativament antropitzat, no es produeix una afecció rellevant sobre el paisatge. L'impacte es considera moderat.  
L'impacte sobre el medi socioeconòmic, a causa de l'augment de l'activitat econòmica es considera positiu.  
2. Establiment de mesures protectores i correctores.  
Es proposen les següents:  
Durant la fase d'obres: manteniment adequat de la maquinària d'obra, reg de les zones on es realitzen moviments de terra, recuperar la terra vegetal per a restaurar la zona d'obres, limitar les zones d'ocupació temporal així com les zones de trànsit de maquinària, descompactació del sòl a la finalització de les obres, separació selectiva de residus, s'evitarà la tala d'exemplars arboris d'entitat encara que es tracte d'arbratge cultivat. En el cas que en el transcurs de les obres apareguen restes arqueològiques es paralitzaran les obres i es procedirà a comunicar-ho a les autoritats competents.  
Durant la fase de funcionament la mesura preventiva més important és la gestió dels purins de l'explotació.  
S'ha redactat un pla de gestió de purins seguint les directrius de l'Ordre 7/2010 de la Conselleria d'Agricultura, Pesca i Alimentació per la qual s'aprova el codi valencià de bones pràctiques agràries.  
  
El pla de gestió inclou un calendari de fertilització adaptat a les necessitats dels cultius basant-se en el qual s'ha procedit a calcular el balanç en les trapes de purins i a efectuar la verificació que l'explotació comptarà amb la capacitat d'emmagatzematge suficient per a realitzar una gestió òptima dels purins.  
3. Programa de vigilància ambiental.  
L'objectiu és verificar i quantificar la magnitud dels impactes ambientals previstos mitjançant la realització de controls periòdics d'alguns paràmetres entre els quals es destaquen els següents:  
Durant la fase de construcció es controlaran els paràmetres següents: nivells sonors, emissió de partícules, aparició de processos erosius, aparició de restes integrants del patrimoni cultural valencià.  
  
Durant l'exercici de l'activitat es controlarà el consum de recursos hídrics, després de cada cicle es controlarà el bon estat de les fosses de purins, es disposarà d'un llibre de gestió de purins en què figurarà almenys la parcel·la d'aplicació, data en què s'han aplicat els purins i quantitat aplicada.  
Una vegada realitzats els controls proposats i si en algun cas es detecta algun tipus de fallada o alteració de les previsions, s'informarà els òrgans administratius competents dels resultats de la vigilància ambiental.  
En el cas que les mesures proposades resulten insuficients, es procedirà a la revisió dels objectius inicials i a l'establiment de noves mesures de control.  
  
Consideracions de l'òrgan ambiental.  
En referència als valors ambientals existents en la parcel·la objecte de l'ampliació cal ressaltar que no són esperables efectes apreciables sobre la Xarxa Natura 2000 ni espècies protegides basant-se en l'informe emés per òrgan competent. En relació amb aquest mateix informe, s'ha determinat el volum de purins que va a gestionar-se revisant que els purins s'apliquen exclusivament en parcel·les agrícoles a fi que no hi haja afecció rellevant a espècies.  
L'aspecte fonamental a considerar, descartades les afeccions a la Xarxa Natura 2000 i a zones inundables així com a espècies protegides, és la gestió de purins.  
Revisat el pla de gestió i realitzat un mostreig de les parcel·les aportades hi ha algunes que no són aptes per no ser parcel·les cultivades. Respecte d'això ha d'indicar-se que si bé s'ha requerit la comprovació de cultius i superfícies a través de les dades del SIGPAC, les terres que s'aporten han d'estar cultivades, no basta la qualificació de «terres cultivables» per a la seua inclusió com a vàlides per a la gestió dels purins, ja que aquestes han d'estar cultivades.  
A manera d'exemple s'exposa algunes de les parcel·les detectades en el llistat presentat que no són aptes per a la seua utilització en la gestió de purins per no estar cultivades i en alguns casos ser parcel·les amb vegetació forestal o estar duplicades. Són:  
- Terme municipal d'Alpuente: polígon 7, parcel·la 465.  
- Terme municipal de Benagéber: parcel·la 45 del polígon 5.  
- Terme municipal de Chelva: polígon 29, parcel·la 157.  
- Terme municipal de Tuéjar: polígon 2, parcel·les 76, 82, 98. Polígon 3, parcel·la 78. Polígon 4, parcel·la 169. Polígon 8, parcel·la 149. Polígon 28, parcel·les 98, 227, 231, 232. Polígon 32, parcel·la 859. Polígon 33, parcel·la 284.  
Parcel·les duplicades en el llistat: polígon 30, parcel·la 105 del terme municipal de Chelva.  
Quant a les subparcel·les que consten com a terres cultivables i en les quals no s'aprecia cultiu, hauran d'eliminar-se dels llistats presentats.  
La falta de superfície que implicaria l'eliminació d'aquestes parcel·les i subparcel·les del pla de gestió no és en excés rellevant atenent que hi ha parcel·les de regadiu, amb majors necessitats en nitrogen que poden compensar la falta de superfície per no haver-se comptabilitzat adequadament aquesta circumstància. Per això, amb les parcel·les presentades i atenent allò que s'ha exposat es considera factible gestionar els purins d'una cabanya ramadera d'uns 1.990 animals, aspecte que s'inclourà com a condicionant ambiental.  
La resta de condicionants ambientals es referiran a aspectes administratius de caràcter ambiental, de preservació del patrimoni cultural i a recomanacions per a facilitar la gestió dels purins, entre altres.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental i annex I.1.h del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
3. L'article 13 del Decret 158/2015,de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot això es resol:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte «d'ampliació d'explotació porcina d'engreix» en la parcel·la 161 del polígon 11 de Tuéjar (València) sempre que es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
1. L'autorització del projecte es referirà a 1.990 places per a porcs d'engreixament.  
L'òrgan substantiu notificarà a l'òrgan ambiental l'autorització final concedida en consonància amb els cultius disponibles per a la correcta gestió dels purins generats. No obstant això, si el promotor justifica a l'òrgan substantiu la disponibilitat per a gestionar la totalitat dels purins produïts per 1.999 animals, podrà atorgar l'autorització per al total d'animals sol·licitat.  
2. Abans de l'autorització substantiva s'obtindrà l'informe favorable en relació amb la protecció del patrimoni cultural valencià en compliment de l'article 11 de la Llei 4/1998, del patrimoni cultural valencià i Decret 208/2010 del Consell.  
3. Respecte al pla de gestió de purins:  
a) El Pla de gestió de purins es modificarà eliminant les parcel·les i subparcel·les no aptes segons allò que s'ha indicat en l'apartat de consideracions ambientals. Això implicarà la retirada del compromís escrit dels propietaris les parcel·les i subparcel·les no aptes per a l'aplicació dels purins. Aquesta circumstància haurà de comunicar-se als seus propietaris.  
S'obtindran nous compromisos escrits de propietaris de parcel·les i subparcel·les que substituïsquen les eliminades si el promotor opta per mantindre el nombre de places proposades en el projecte.  
b) El promotor es comprometrà a l'ocupació de correctes tècniques nutricionals.  
c) A fi de facilitar la gestió dels purins el tècnic responsable del projecte informarà el promotor dels aspectes més rellevants de la gestió dels purins en relació amb el codi valencià de bones pràctiques agràries i adaptarà les dosis de nitrogen a un paràmetre fàcilment aplicable com metres cúbics o tancs per superfície i cultiu.  
d) D'acord amb el programa de vigilància ambiental redactat, el promotor portarà un control de la gestió dels purins.  
e) El pla de gestió de purins serà un document que variarà al llarg de la vida de l'explotació ramadera per a garantir que sempre existirà un equilibri entre la superfície on s'aplicaran els purins, la producció i la capacitat d'emmagatzematge, el promotor del projecte ha de realitzar totes les actuacions que siguen necessàries (augment de la capacitat d'emmagatzematge, augment del nombre de parcel·les, gestió per mitjà de gestor autoritzat, etc.) per a garantir aquest equilibri.  
f) Qualsevol modificació del model de gestió, si en un futur s'opta per la seua retirada per un gestor autoritzat, així com variacions relacionades amb els compromisos amb titulars de parcel·les agrícoles sobre les quals s'apliquen els purins (rescissió de compromisos, canvi de propietaris, nous compromisos) haurà de quedar reflectit en el pla de gestió i ser comunicada a l'òrgan substantiu i al Servei d'Avaluació d'Impacte Ambiental.  
4. Es controlarà la dieta dels animals i les condicions de les naus a fi de reduir l'emissió de gasos d'efecte d'hivernacle.  
5. Haurà de ser comunicat a l'òrgan substantiu i al Servei d'Avaluació d'Impacte Ambiental qualsevol canvi que es produïsca en la gestió dels cadàvers d'animals morts o gestor de residus de tractaments veterinaris o altres.  
6. La gestió de les aigües sanitàries es realitzarà a través de l'EDAR més pròxima.  
7. En el cas que siga procedent se sol·licitarà autorització d'ocupació de zona de policia de llit.  
8. Es respectarà el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants.  
  
Segon  
La declaració d'impacte ambiental no serà objecte de cap recurs sense perjuí que, si és el cas, pertoquen en via administrativa i judicial davant de l'acte pel qual s'autoritza el projecte.  
  
  
Tercer  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 6 de juny de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 6 de juliol de 2017.- El director general de Medi Natural i d'Avaluació Ambiental: Antoni Marzo i Pastor.